liberal katolsk kirke

*en fri universel kirke*



**Lokale vedtægter for Biskop CW Leadbeaters Kirke, Roskilde**

### § 1 Navn og virke

* 1. Kirkens navn er Biskop CW Leadbeaters Kirke.
	2. Kirkens formål er at skabe de lokale rammer for liberal katolsk kirkes (LKK) virke på Midtsjælland i overensstemmelse med vedtægterne for foreningen liberal katolsk kirke i Danmark.

### § 2 Medlemskab

* 1. Medlemmer af liberal katolsk kirke, der betaler deres kontingent til Biskop CW Leadbeaters Kirke, udøver deres medlemskab her. Øvrige vilkår er beskrevet i vedtægterne for foreningen liberal katolsk kirkes i Danmark.

### § 3 Kontingent

* 1. Til drift af Biskop CW Leadbeaters Kirke betales et årligt kontingent. Kontingentets størrelse fastsættes ved årsmødet, og midlerne forvaltes lokalt under ansvar over for kirken. Der kan endvidere tegnes en 10-års kontrakt, hvorefter indbetalingen som løbende ydelse vil være fradragsberettiget iflg. Ligningsloven § 12, stk. 3.

### § 4 Regnskab og revision

1. Regnskabsåret følger kalenderåret.
	1. Det reviderede regnskab fremlægges på årsmødet
	2. Kirkens konto tegnes af menighedsrådets formand og kasserer hver for sig. Udbetalinger over 500 kr. skal altid godkendes af menighedsrådet.

### § 5 Årsmøde

*5.1* Kirkens ordinære årsmøde finder sted en gang årligt inden udgangen af februar, så vidt det er muligt. Tid og sted besluttes af menighedsrådet.

*5.2* Indkaldelse samt dagsorden til ordinært årsmøde skal tilsendes de stemme­berettigede medlemmer mindst to uger i forvejen.

*5.3* På årsmødet skal følgende emner behandles:

1. Valg af dirigent, referent og stemmeoptællere
2. Konstatering af om årsmødet er lovligt indkaldt
3. Godkendelse af dagsorden
4. Godkendelse af referat fra forrige årsmøde
5. Formandens beretning
6. Ansvarshavende præsts beretning
7. Kassererens beretning
8. Godkendelse af regnskab
9. Indkomne forslag
10. Fastsættelse af kontingent.
11. Valg af formand *eller* kasserer. Formand på lige år, kasserer på ulige år
12. Valg af menige medlemmer og suppleanter til menighedsrådet
13. Valg af revisor og revisorsuppleant. Revisor på lige år, revisorsuppleant på ulige år
14. Valg til øvrige ansvarsområder
15. Eventuelt

*5.4* Forslag til det ordinære årsmøde skal være menighedsrådet i hænde en uge før årsmødet.

*5.5* Årsmødet er beslutningsdygtigt, når det er indkaldt i henhold til vedtægterne.

*5.6* Alle medlemmer af LKK, der er tilknyttet Biskop CW Leadbeaters Kirke har ret til at komme med forslag. Stemmeberettigede er de medlemmer, der har betalt kontingent for indeværende år. Ingen har stemmeret i sager, hvor vedkommende er inhabil. Der kan brevstemmes, men der kan ikke stemmes ved fuldmagt.

*5.7* Den ansvarshavende præst skal informere regionalbiskoppen eller dennes stedfortræder om beslutninger, der strider imod kirkens almindelige vedtægter (*General Constitution)* eller kanoniske love (*Code of Canons*), eller som han vurderer, er uforenelige med kirkens almene interesse. Regionalbiskoppen eller dennes stedfortræder kan ophæve en sådan beslutning.

*5.8* Alle spørgsmål afgøres ved akklamation eller, dersom nogen stemmeberettiget ønsker det, ved håndsoprækning eller hemmelig afstemning. Ved stemmelighed er ansvarshavende præsts stemme udslagsgivende.

*5.9* Referat fra årsmødet skal være kontingentbetalende medlemmerne i hænde senest en måned efter årsmødet.

### § 6 Ekstraordinært årsmøde

*6.1* Der indkaldes til ekstraordinært årsmøde, hvis menighedsrådet beslutter det, eller såfremt mindst to tredjedel af de stemmeberettigede medlemmer ønsker det. På det ekstra­ordinære årsmøde behandles udelukkende det eller de spørgsmål, som forårsagede indkaldelsen.

*6.2* Indkaldelse og dagsorden til ekstraordinært årsmøde skal tilsendes de stemmeberettigede mindst to uger i forvejen.

### § 7 Menighedsrådet

*7.1* Det påhviler menighedsrådet at have ansvar for menighedens økonomi, og at tage initiativer som kan udvikle menighedens arbejde. Imellem årsmøderne er menighedsrådet menighedens udøvende og besluttende organ, og det står til ansvar over for årsmødet.

*7.2* Menighedsrådet består af mindst 3 og højst 5 valgte medlemmer samt 2 suppleanter. Den ansvarshavende præst er født medlem af menighedsrådet. Kirkens øvrige præster kan deltage.

*7.3* Menighedsrådsmedlemmer vælges for to år af gangen. Genvalg kan ske. Formanden og kassereren vælges med forskudte mandatperioder. Alle i menighedsrådet skal være døbt, konfirmeret eller ceremonielt optaget i kirken jf. *General Constitution*.

*7.4* Menighedsrådet er beslutningsdygtigt, hvis halvdelen, dog mindst tre medlemmer, er til stede. Den ansvarshavende præst skal informere regionalbiskoppen eller dennes stedfortræder om beslutninger, der strider imod kirkens almindelige vedtægter eller som er uforeneligt med kirkens almene interesse. Regionalbiskoppen eller dennes stedfortræder kan ophæve en sådan beslutning.

### § 8 Opløsning af menigheden / ændring af formålsparagraffen

*8.1* Opløsning af Biskop CW Leadbeaters Kirke eller en ændring af dens formål kan kun besluttes på et i dette øjemed indkaldt årsmøde. 2/3 af de stemmeberettigede skal være repræsenteret og mindst 5/6 af de fremmødte stemmeberettigede medlemmer skal stemme for forslaget.

*8.2* Såfremt der ikke er et tilstrækkeligt antal medlemmer repræsenteret, indkaldes til et nyt årsmøde, som kan træffe beslutningen med kvalificeret flertal uden hensyn til de fremmødtes antal.

*8.3* I tilfælde af opløsning overdrages menighedens ejendele herunder evt. formue til Foreningen liberal katolsk kirke i Danmark.

Således vedtaget på det stiftende årsmøde i Jyllinge, den 28. januar 2018